
Referat

privind aprobarea încheierii contractului de asociere şi a contractului de comodat dintre Municipiul Timişoara şi E.ON Gaz Distribuţie S.A. în vederea realizării şi a exploatării în siguranţă a sistemului de distribuţie gaze naturale pentru imobilul de pe str. Ioan Plavoşin, nr.21, din Timişoara, aflat în curs de reabilitare în cadrul proiectului "Reabilitare clădire pentru persoane în dificultate ", cod SMIS 40778
Proiectul  „Reabilitare clădire pentru persoane în dificultate” , cod SMIS 40778, este inclus în lista de proiecte din Planul Integrat de Dezvoltare al “Polului de creştere Timişoara” şi se încadrează în obiectivul Obiectiv 3: Asigurarea unui mediu social intercultural, coeziv şi stabil, favorabil  progresului, Politica 3.3. Creşterea performanţelor serviciilor de sănătate şi asistenţă socială, Programul 3.3.3. Crearea la nivelul polului a unei reţele de servicii sociale, echilibrat distribuite şi accesibile tuturor categoriilor sociale.
Sursele de finanţare ale proiectului sunt: bugetul local, bugetul de stat şi Fondul European pentru Dezvoltare  Regională prin Programul Operaţional Regional 2007-2013, Axa prioritară 1- „Sprijinirea dezvoltării durabile a oraşelor-poli urbani de creştere", Domeniul major de intervenţie 1.1. - „Planuri integrate de dezvoltare urbană", sub-domeniul: Poli de crestere pentru proiectul.

Prin contractul de finanţare nr. 3655/15.02.2013, semnat între Municipiul Timişoara şi Ministerul Dezvoltării Regionale şi Administraţiei Publice, s-a aprobat finanţarea realizării acestui proiect.
Obiectivul general al proiectului îl constituie reabilitarea infrastructurii sociale din Municipiul Timişoara şi implicit din regiune, prin crearea unui Centru social de zi pentru persoane în dificultate în scopul asigurării de programe educaţionale şi asistenţei socio-medicale, adecvate vârstei, nevoilor, potenţialului de dezvoltare şi particularităţilor persoanelor în dificultate şi familiilor acestora în vederea creşterii calităţii serviciilor sociale oferite pentru comunitatea locală.

Obiectivele specifice ale proiectului  sunt:

· Îmbunătăţirea serviciilor sociale din Timişoara prin crearea în cadrul Direcţiei de Asistenţă Socială Comunitară Timişoara a unui Centru Social de Zi pentru persoane aflate în dificultate 
· Crearea unui nou serviciu social oferit pentru categoriile sociale aflate în pericol de excluziune socială, respectiv pentru persoanele aflate în dificultate (persoane vârstnice cu semipareză, accident cerebral vascular, boala Parkinson, persoane diagnosticate cu boala Alzheimer incipient şi mediu, familiile aparţinătoare ale persoanelor cu dizabilităţi), beneficiare ale infrastructurii sociale dezvoltate în cadrul Direcţiei de Asistenţă Socială Comunitară Timişoara prin reabilitarea şi finalizarea unei clădiri deteriorate din str. Ioan Plavoşin nr. 21.
prin reabilitarea şi finalizarea unei clădiri deteriorate aflate pe str. Ioan Plavoşin nr.21 şi dotarea acesteia cu aparatură, echipamente şi utilaje specifice funcţionării unui centru social la standarde europene.

Pentru asigurarea funcţionalităţii clădirii situate pe str. Ioan Plavoşin nr. 21 este necesară alimentarea cu gaze naturale a acesteia prin extinderea sistemului  de distribuţie gaze naturale, de la str. I. Plavoşin nr. 23 la str. I.Plavoşin nr.21, constând în conductă de distribuţie de presiune redusă, din PE100 SDR11, de diametru 90 mm, în lungime de 22 m.

Valoarea estimată a acestor lucrări de extindere, conform calculelor de evaluare, este de 4.244,83 lei (inclusiv TVA), iar contravaloarea serviciilor de asistenţă tehnică, prestate de operatorul de distribuţie licenţiat pe perioada derulării lucrărilor de execuţie este de 748 lei (inclusiv TVA).

Totodată, Municipiul Timişoara va acorda către E.ON Gaz Distribuţie SA dreptul de folosinţă, dreptul de uz, de servitute şi de acces asupra conductelor, echipamentelor şi instalaţiilor aferente alimentării cu gaze naturale a imobilului situat pe str. Ioan Plavoşin nr. 21, pe toată durata existenţei acestora, în vederea asigurării siguranţei în exploatare, în condiţiile legii şi ale contractelor dintre cele două părţi.

Conform Ordinului nr. 1360/20.04.2011 privind aprobarea categoriilor de cheltuieli eligibile pentru domeniul major de intervenţie „Planuri integrate de dezvoltare urbană" al axei prioritare „Sprijinirea dezvoltării durabile a oraşelor-poli urbani de creştere" din cadrul Programului operaţional regional 2007-2013, valorile mai sus menţionate sunt neeligibile în cadrul Programului Operaţional Regional 2007-2013, motiv pentru care acestea se vor plăti din bugetul local. 
Având în vedere cele expuse mai sus, 
PROPUNEM:

- aprobarea încheierii Contractului de asociere dintre Municipiul Timişoara şi E.ON Gaz Distribuţie S.A. în vederea realizării sistemului de distribuţie gaze pentru imobilul de pe str. Ioan Plavoşin, nr. 21, din Timişoara, aflat în curs de reabilitare în cadrul proiectului "Reabilitare clădire pentru persoane în dificultate ", conform anexei nr. 1;
- aprobarea încheierii Contractului de comodat dintre Municipiul Timişoara şi E.ON Gaz Distribuţie S.A, prin care se atribuie către O.ON Gaz Distribuţie drepturile de folosinţă, de uz, de servitute şi de acces asupra conductelor, echipamentelor şi instalaţiilor aferente, în vederea exploatării în siguranţă a sistemului de distribuţie gaze pentru imobilul de pe str. Ioan Plavoşin, nr. 21, din Timişoara, aflat în curs de reabilitare în cadrul proiectului "Reabilitare clădire pentru persoane în dificultate ", conform anexei nr. 2.

